I. Radičová, poslankyňa: (2008-09-11):
Návrh rieši pravidelnú valorizáciu príspevkov ich naviazaním na rast životného minima. Prináša spravodlivejšie poskytovanie príspevkov občanom so zdravotným postihnutím, ktorí sa aktivizujú a napríklad pracujú z domu alebo ako živnostníci, práca doma a podobne. Umožňuje poskytovanie opatrovateľského príspevku nielen rodinnému príslušníkovi, ale aj inej osobe, ktorá býva s občanom so zdravotným postihnutím. Oproti pôvodnému návrhu prináša i dva nové návrhy. Prináša zvýšenie podpory pre osobných asistentov z pôvodne navrhovaných vo februári 2006 65 Sk na 75 Sk na hodinu a prináša zvýšenie príspevku na druhý mechanický vozík a druhý elektrický vozík, teda na tie, ktoré boli zavedené v roku 2005. Čo však v tejto novele oproti spomínanému návrhu chýba a čo považujem za negatíva tejto novely? Nezahŕňa občianske združenia zastupujúce občanov so zdravotným postihnutím do kategorizačnej komisie pre kompenzačné pomôcky. Kým pôvodný návrh v § 29 ods. 3 jasne definoval, že kategorizačná komisia bude pozostávať zo zástupcov ministerstva a zástupcov občianskych združení zastupujúcich občanov so zdravotným postihnutím, znenie, ktoré budeme prerokúvať v tomto parlamente, už takéto pravidlo neobsahuje. Združenie občanov so zdravotným postihnutím pritom najlepšie pozná reálne potreby občanov so zdravotným postihnutím. Napriek pôvodnému návrhu zvýšiť príspevok na opatrovanie na 6 800 Sk dochádza k jeho ponechaniu na súčasnej úrovni 6 000 Sk. Za dva a pol roka čakania na zákon o peňažných príspevkoch na kompenzáciu však v realite došlo k istým posunom, ktoré podľa môjho názoru upravený návrh neobsahuje a nereflektuje. Zdá sa, že je naozaj dlhodobo neudržateľné a naďalej neudržateľné, aby paralelne fungovali dva systémy poskytovania pomôcok pre občanov so zdravotným postihnutím – jeden hradený zo zdravotného poistenia a jeden zo sociálneho systému a zároveň dve kategorizačné komisie –  jedna na ministerstve zdravotníctva, druhá na ministerstve práce. Predkladám návrh, je to na zváženie, určite sa aj vy stretávate s problémom existencie dvoch komisií dvoch rezortov, ktoré vstupujú do jedného problému, myslím si, že riešením by mohlo byť zriadenie jednej nadrezortnej kategorizačnej komisie, ktorá bude spoločne posudzovať potreby občanov so zdravotným postihnutím a jednotne schvaľovať kompenzačné pomôcky. Základným predpokladom fungovania takejto spoločnej kategorizačnej komisie je však aktívne zapojenie odborníkov, združení zastupujúcich občanov so zdravotným postihnutím do posudzovania a schvaľovania kompenzačných pomôcok. Dlhodobou otázkou, ktorú máme pred sebou, je však zavedenie jednotného systému financovania kompenzácií, t. j. zjednotenie financovania zo zdravotného poistenia a sociálneho systému, chcem podčiarknuť, nie však v gescii ministerstva zdravotníctva, s čím zásadne nesúhlasili združenia občanov so zdravotným postihnutím. Keď si dôkladne preštudujete zoznam kompenzačných pomôcok rezortu zdravotníctva, porovnáte so systémom, ktorý má v ponuke ministerstvo práce, tak sa nám podarilo za tie roky dopĺňania vytvoriť systém, ktorý nie je doplňujúci sa, ale v ktorom sa pomerne nezmyselne rozhoduje o tej-ktorej kompenzačnej pomôcke a prichádza naozaj k neefektívnemu využívaniu finančných prostriedkov. Preto k danému predloženému návrhu z uvedených dôvodov, ktoré som spomenula, určite predložíme do druhého čítania pozmeňujúce návrhy a som rada, že tá práca, ktorá bola odvedená do februára 2006, nebola márna. Ďakujem. (Potlesk.)